Broj: 711-I-1006-P-84-21/23-07-23

Zagreb, 11. svibnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **povodom vlastitih saznanja mogućeg sukoba interesa dužnosnika** **Drage Hodaka, općinskog načelnika Općine Đulovac do 3. lipnja 2021.**, na 7. sjednici, održanoj 11. svibnja 2023., donosi sljedeću

**ODLUKU**

**Postupak za odlučivanje o sukobu interesa protiv dužnosnika Drage Hodaka, općinskog načelnika Općine Đulovac do 3. lipnja 2021., a vezano uz način korištenja službenog automobila Općine Đulovac tijekom 2018. godine, neće se pokrenuti s obzirom na to da Općina Đulovac za navedeno razdoblje ne raspolaže putnim nalozima i putnim radnim listovima te stoga nije bilo moguće utvrditi je li dužnosnik službeni automobil Općine Đulovac koristio za privatne potrebe.**

Obrazloženje

Povjerenstvo je dana 12. travnja 2021. zaprimilo anonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-I-1400-P-84/21-01-2. U predmetnoj prijavi navodi se da je izvješćem Državnog ureda za reviziju o obavljenoj financijskoj reviziji Općine Đulovac za 2018. godinu, KLASA: 041-01/19-02/76, URBROJ: 613-09-20-7, dano uvjetno mišljenje o financijskim izvještajima Općine Đulovac jer se u Općini Đulovac nisu popunjavali putni radni listovi zbog čega se rashodi u iznosu od 54.248,00 kn za nabavu goriva za 3 službena automobila ne mogu povezati sa razlozima njihova korištenja koji bi bili vezani uz poslovanje Općine Đulovac kao i da je prema evidenciji o potrošnji goriva za 2018. godinu utvrđeno kako je sa jednim službenim automobilom Općine Đulovac prijeđeno 38955 km, drugim 18388 km, a trećim 2961 km. U prijavi se dalje navodi da je općinski načelnik Općine Đulovac, kao odgovorna osoba, neovlašteno koristio službena vozila Općine u privatne svrhe jer se ni na koji način ne može utvrditi da bi isto korištenje bilo u službene svrhe za potrebe poslovanja Općine.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu toga Zakona.

Uvidom u Registar dužnosnika, kojeg ustrojava i vodi Povjerenstvo, utvrđeno je da je Drago Hodak obnašao dužnost općinskog načelnika Općine Đulovac u drugom uzastopnom mandatu od 26. svibnja 2017. do 3. lipnja 2021. Slijedom navedenog, povodom obnašanja navedene dužnosti Drago Hodak bio je u obvezi postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Povodom navoda iz podnesene anonimne prijave Povjerenstvo je, u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od Općine Đulovac te je na taj način steklo vlastita saznanja o mogućem sukobu interesa dužnosnika.

U tijeku postupka izvršen je uvid u prijavu od 12. travnja 2021. te priloženo izvješće Državnog ureda za reviziju o obavljenoj financijskoj reviziji Općine Đulovac za 2018. godinu, KLASA: 041-01/19-02/76, URBROJ: 613-09-20-7, uvid u Registar dužnosnika, uvid u dopis Općine Đulovac od 3. svibnja 2021., uvid u Pravilnik o korištenju službenih automobila i mobilnih telefona od 14. studenoga 2017., uvid u izvatke evidencije potrošnje goriva službenog automobila Općine Đulovac te uvid u dopis Općine Đulovac od 23. rujna 2022.

Uvidom u izvješće Državnog ureda za reviziju o obavljenoj financijskoj reviziji Općine Đulovac za 2018. godinu utvrđeno je da se u istom, pored ostalog, navodi da u Općini nisu popunjavani putni radni listovi te da nije vođena evidencija o korištenju službenih vozila kao i da se ostvareni rashodi u vezi s korištenjem službenog vozila ne mogu povezati s poslovnim razlozima korištenja odnosno zadacima koje je trebalo obaviti.

Povjerenstvo je dopisom Broj: 711-I-688-P-84/21-02-11 od 28. travnja 2021. od Općine Đulovac zatražilo očitovanje koristi li dužnosnik Drago Hodak vozilo u vlasništvu Općine Đulovac i ako da, za koje potrebe, po kojoj osnovi te je zatražena dostava relevantne dokumentacije. Istim je dopisom zatraženo očitovanje je li dužnosnik Drago Hodak koristio vozilo u vlasništvu Općine Đulovac u 2018. godini te ako jest, u koju svrhu, pri čemu je također zatražena dostava relevantne dokumentacije.

Općina Đulovac, Jedinstveni upravni odjel, je na traženje Povjerenstva dopisom od 3. svibnja 2021. KLASA: 406-05/21-01/01, URBROJ: 2111/05-05-21-05, dostavio očitovanje u kojem se navodi da dužnosnik Drago Hodak koristi vozilo u vlasništvu Općine Đulovac, Škoda Octavia 1,6, LPG reg. oznaka DA ………., na osnovi Pravilnika o korištenju službenih automobila (Službeni glasnik Općine Đulovac, br. 1/2020) te da je isti koristio vozilo u vlasništvu Općine Đulovac, Škoda Octavia 1,6, LPG reg. oznaka DA ……., u 2018. godini sukladno Pravilniku o korištenju službenih automobila i mobilnih telefona, KLASA: 022-05/17-02/1, URBROJ: 2111/05-03-17-03 od 14. studenoga 2017. objavljen u Službenom glasniku Općine Đulovac br. 11/2017 od 15. studenoga 2017. U privitku očitovanja dostavljeni su izvadci iz evidencije potrošnje goriva službenog automobila za vozilo Škoda Octavia, reg. oznake DA ......... za obračunsko razdoblje od 1. siječnja 2018. do 22. prosinca 2018., za vozilo Škoda reg. oznake DA ……… za razdoblje od 2. studenoga 2018. do 1. prosinca 2018., za vozilo Škoda Fabia, reg. oznake DA ……., za razdoblje od 1. siječnja 2018. do 1. srpnja 2018. te za razdoblje od 1. listopada 2018. do 31. prosinca 2018., za traktor Landini, reg. oznake DA ……. za razdoblje od siječnja do prosinca 2018.

Povjerenstvo je nastavno na zaprimljeno očitovanje od Općine Đulovec dopisom od 20. rujna 2022. Broj: 711-I-1839-P-84-21/22-05-23 zatražilo očitovanje je li dužnosnik Drago Hodak koristio vozilo u vlasništvu Općine Đulovac u 2018. godini u privatne svrhe te, ako jest, zatražena je dostava podataka iz službene evidencije o načinu i razdobljima korištenja službenog vozila u privatne svrhe.

Općina Đulovac je na navedeno traženje dopisom od 23. rujna 2022. dostavila očitovanje u kojem je navedeno da sukladno članku 2. Pravilniku o korištenju službenih automobila i mobilnih telefona od 14. studenoga 2017. određeno da službene automobile za službene potrebe koriste dužnosnici i službenici Općine Đulovac, a iznimno treće osobe po odobrenju općinskog načelnika odnosno službene osobe koje on ovlasti te da pravo na korištenje službenog automobila 24 sata dnevno ima općinski načelnik i zamjenik općinskog načelnika Općine Đulovac, a korištenje službenog vozila na navedeni način se smatra korištenjem u službene svrhe. U nastavku očitovanja navedeno je da nemaju službene podatke i dokaze da je dužnosnik Drago Hodak na dužnosti općinskog načelnika Općine Đulovac koristio službeni automobil u privatne svrhe i razdoblje eventualnog korištenja istog u privatne svrhe slijedom čega isti ne mogu biti dostavljeni. Ujedno se napominje da nakon primopredaje vlasti u Općini Đulovac bivši općinski načelnik nije predao, niti je u službenom vozilu zatečena propisana dokumentacija, tj. putni nalog i putni radni list slijedom čega se navedeno ne može dostaviti. U privitku očitovanja dostavljen je spomenuti Pravilnik i izvadci evidencije potrošnje goriva službenog automobila za vozilo Škoda Octavia, reg. oznake DA …….., koji su dostavljeni i uz prethodni dopis Općine Đulovac od 3. svibnja 2021.

Pravilnikom o korištenju službenih automobila i mobilnih telefona (Službeni glasnik Općine Đulovac, broj 11/2017.), kojeg je donio općinski načelnik Općine Đulovac Drago Hodak 14. studenoga 2017., u članku 5. propisano je da su za vrijeme korištenja službenog automobila korisnici dužni voditi evidenciju o izvršenim radnjama i prijeđenim kilometrima na utvrđenom obrascu putnog naloga ili putnog radnog lista pri čemu obrasce putnog naloga izdaje samostalni upravni referent, a putni radni list se nalazi u službenim vozilima. Istim je člankom Pravilnika propisano i da putni nalog i putni radni list moraju obvezno sadržavati: datum izdavanja, ime i prezime osobe koja koristi službeni automobil, lokacija na koju osoba putuje, iznimno kod loko vožnje kao lokacija navodi se Općina Đulovac, svrhu putovanja, vrijeme trajanja putovanja, datum i vrijeme kretanja na put i početna kilometraža, datum i vrijeme povratka s puta i završna kilometraža, podatke o oštećenjima i nedostacima na vozilu, potpis ovlaštene osobe i pečat, a po završetku korištenja službenog automobila korisnik je dužan popunjeni putni nalog ili putni radni list dostaviti administrativnom tajniku.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, zatim kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 2. istoga članka ZSSI-a dužnosnici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, a prema stavku 3. dužnosnici ne smiju koristiti javnu dužnost za osobni probitak ili probitak osobe koja je s njima povezana niti smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Nastavno na sve navedeno Povjerenstvo zaključuje da u odnosu na način korištenja službenog automobila Općine Đulovac u ovoj pravnoj stvari nije bilo moguće utvrditi je li dužnosnik Drago Hodak tijekom 2018. godine službeni automobil Općine Đulovac koristio i za privatne potrebe budući da Općina Đulovac ne raspolaže dokumentacijom u vidu putnih naloga i putnih radnih listova za navedeno razdoblje, a iz dostavljene evidencije potrošnje goriva službenog automobila nije moguće utvrditi odlučne činjenice.

Sukladno tome, Povjerenstvo je utvrdilo da u konkretnom slučaju nisu ispunjene pretpostavke za pokretanje postupka protiv dužnosnika Drage Hodaka, općinskog načelnika Općine Đulovac do 3. lipnja 2021.

Slijedom svega navedenog, odlučeno je kao u izreci ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Dužnosnik Drago Hodak, osobnom dostavom
2. Objava na internetskoj stranici Povjerenstva
3. Pismohrana